b'\n_START_ARTICLE_\nInterfaza\n_START_PARAGRAPH_\nInterfaza je ena od faz celi\xc4\x8dnega ciklusa, v kateri se celica zadr\xc5\xbeuje ve\xc4\x8dino \xc4\x8dasa. V interfazi, ki ji sledi mitoza, se celica pripravlja na delitev. Pri tem celica raste, v njej se namno\xc5\xbeujejo organ\xc4\x8dki (organeli) in nastajajo nove kopije DNK. V interfazi potekajo\xc2\xa0\xc2\xbbnormalne\xc2\xab\xc2\xa0celi\xc4\x8dne funkcije. Ne gre za popolno mirovanje celice, marve\xc4\x8d za dejavno pripravo na delitev. Ve\xc4\x8dkrat napak \xc5\xa1tejejo interfazo za prvo fazo mitoze, \xc4\x8deprav se slednja za\xc4\x8dne \xc5\xa1ele s profazo._NEWLINE_V interfazi se celica pripravi na slede\xc4\x8do mitozo (somatske diploidne celice) ali mejozo (zarodne diploidne celice: semen\xc4\x8dice in jaj\xc4\x8deca).\n_START_SECTION_\nDolo\xc4\x8ditev\n_START_PARAGRAPH_\nPod mikroskopom interfazo prepoznamo po \xc5\xa1e vedno intaktni membrani celi\xc4\x8dnega jedra in po kromatinu, ki \xc5\xa1e ni zgo\xc5\xa1\xc4\x8den v kromosome. Jedro je obi\xc4\x8dajno vidno kot temen made\xc5\xbe. Tudi centriola in delitveno vreteno \xc5\xa1e niso vidni, vendar lahko v bli\xc5\xbeini jedra zapazimo centrosom.'